**Smernice za sodelovanje v programu PRODEX**

**SLOVENIJA**

1. **Uvod**

Raziskovalno-razvojne organizacije (RRO) in podjetja lahko prijavijo raziskovalno-razvojni (RR) projekt v okviru programa PRODEX. Gre za »razvoj znanstvenih poskusov« (»development of scientific experiments«) – v kontekstu znanstvenih vesoljskih programov potekajočih ali načrtovanih misij Evropske vesoljske agencije - ESA (v nadaljevanju: Agencija). Agencija objavlja [misije na svoji spletni strani.](https://www.esa.int/ESA/Our_Missions)

Agencija v tem programu ne objavlja razpisov - »*povabil k ponudbam*« (»invitation to tender« – ITT) kot jih na drugih področjih, ampak občasne »*najave priložnosti*« (»announcement of opportunities«), zato se morebitni prijavitelji lahko prijavijo kadarkoli, zlasti ob objavah teh *najav priložnosti*. Slovenija je konec leta 2016 prijavila svoj 5-letni vložek v program PRODEX v višini 1.000.000 EUR za obdobje 5 let, to je v povprečju po 200.000 EUR letno v obdobju 2017 – 2021. Konec leta 2022 je na razpolago še okrog 200.000 EUR. Slovenija je za naslednje petletno obdobje dala na razpolago nov vložek, objavljen na ministrskem Svetu ESA novembra 2022.

1. **Prednostna področja**

Splošna prednostna področja so zlasti biološke vede (vede o življenju) v povezavi z vesoljem; fizikalne vede v povezavi z vesoljem; opazovanje Zemlje; vesoljske vede (raziskovanje vesolja). Povezava s konvencionalnimi vedami, kot so npr. fizika, kemija, biologija, strojništvo; pa tudi svojstvene posebne raziskave. Druga področja niso vnaprej izključena, priporoča se, da predlog projekta predlagano temo posebej utemelji.

1. **Vrste projektov**

Projekti so lahko:

- eksperimentalne študije;

- predrazvojne dejavnosti;

- priprava celovite znanstvene naprave;

- prispevek k znanstveni napravi za misijo ESA ali za misijo, ki jo vodijo mednarodni partnerji (npr. NASA ali Roskosmos);

- dejavnosti obdelave podatkov;

- poskusi v zvezi z mikrotežnostjo, ki bi se izvajali na Mednarodni vesoljski postaji;

- druge dejavnosti.

1. **Nekatere smernice in informacije za prijavo projekta**

- Trajanje projekta je 1 – 2 leti.

- Višina sredstev za posamezni projekt je: do 250.000 EUR.

- Delo RRO je lahko financirano do vključno 100%.

- Podjetje izvaja 15% – 80% dela na projektu.

- Pričakuje se, da podjetje prispeva v projekt v deležu 15% - 80% njemu dodeljenega zneska, lahko tudi v naravi ("in-kind").

Ustrezni projekti se bodo podpirali do porabe sredstev.

1. **Posebni slovenski pogoji**

Vsaka država članica ESA ima svoje posebne pogoje v zvezi s prijavami projektov. V Sloveniji velja:

**- RRO**:

- mora imeti sedež v Sloveniji

- vpisana mora biti v evidenco raziskovalnih ustanov v Sloveniji – SICRIS

- RRO ne sme prejemati drugih javnih sredstev za isto delo (tuja javna sredstva, na državni ali lokalni ravni)

- v projekt naj bo vključeno vsaj eno podjetje

**- podjetje**:

- mora imeti sedež v Sloveniji

- mora imeti raziskovalno skupino, ki bo delala na projektu, vpisano v evidenco raziskovalnih ustanov v Sloveniji – SICRIS (*dopustni čas za ureditev vpisa je 6 mesecev od začetka projekta oziroma, če je projekt krajši, do konca projekta*)

- ne sme biti v postopku prisilne poravnave, stečaja ali likvidacije

- mora imeti poravnane vse obveznosti do države

- ne sme prejemati drugih javnih sredstev za isto delo (tuja javna sredstva, slovenska sredstva na državni ali lokalni ravni)

- ni podjetje v težavah, ne prejema in tudi ni v postopku pridobivanja finančne pomoči države po Smernicah skupnosti o državni pomoči za reševanje in prestrukturiranje podjetij (Uredba 2004/C 244/02)

1. **Način prijave in obrazci**

Prijavitelj napiše prijavo projekta v angleščini. Prijavo lahko natisne na papir in dva izvoda pošlje priporočeno na Ministrstvo za gospodarstvo, turizem in šport (v nadaljevanju: Ministrstvo) oziroma dostavi osebno ali po kurirju v glavno pisarno Ministrstva v njenem poslovnem času, v sprejemnici prijav ne sprejemajo. Lahko jo shrani na elektronski nosilec (zgoščenko CD ali DVD ali na spominski ključek USB) in ga v enem izvodu pošlje priporočeno na Ministrstvo ali dostavi osebno ali po kurirju v glavno pisarno Ministrstva. Tretji način pošiljanja prijave je poslanje po elektronski pošti na e-naslov glavne pisarne gp.mgrt@gov.si . POMEMBNO - PRAVILNO OZNAČENA OVOJNICA! Na ovojnico, ki se jo pošlje po pošti ali dostavi osebno v glavno pisarno, je potrebno razen običajnih podatkov o naslovniku in pošiljatelju pripisati tudi:

"NE ODPIRAJ!

PRIJAVA PROJEKTA PRODEX.

631-1/2023/"

Obrazec je mogoče razložiti s spletnih strani ministrstva.

1. **Odločitev o izbiri**

Ministrstvo projekt administrativno preveri z vidika izpolnjevanja posebnih slovenskih pogojev.

Če je projekt ustrezen, ga pošlje skupaj s *Pismom podpore* (»Letter of Endorsement«) na Urad PRODEX pri ESA.

Ministrstvo in Urad PRODEX pri ESA bosta skladno s svojimi pristojnostmi v stiku s prijaviteljem ter bosta vršila potrebno dopisovanje.

Urad PRODEX pri ESA bo ocenil projektno vlogo v skladu z določili »Izvršnih pravil Razvoja znanstvenih poskusov (»PRODEX«)«, zlasti odstavkov 1. (a), 2. (b) in 2 (c) 2. člena teh pravil in pripravljeno oceno, razvrstitev in izbor predlagal Ministrstvu[[1]](#footnote-1) ter izpeljal druge postopke, predvidene s temi pravili in drugimi pravili, ki urejajo delovanje programa PRODEX pri ESA.

Končno uradno odločitev glede sprejetja ali zavrnitve projekta bo sprejelo Ministrstvo in bo prijavitelja obvestilo v 30 dneh po sprejetju odločitve.

1. **Pritožbe na odločitev**

Pritožbe v zvezi z ESA so možne v skladu s členom 9 »Izvršnih pravil Razvoja znanstvenih poskusov (»PRODEX«)« (»Scientific Experiment Development Programme (PRODEX) Implementing Rules«).

1. **Podpis pogodbe, sporazuma, dogovora ali druge pravne listine**

Po prejetju pozitivne odločitve glede predloga projekta se predlagatelju ponudijo v podpis ustrezne pravne listine, kot so pogodba, sporazum, dogovor ali druga. Aktivnosti glede podpisa pogodbe se urejajo z Uradom PRODEX pri ESA.

1. v izvirniku: ...propose to national institutions of Member States... [↑](#footnote-ref-1)